google/wiki40b huggingface dataset:
גלעד אבנת

גלעד אבנת (נולד ב-26 באפריל 1982) הוא שחקן, במאי, מפיק ותסריטאי ישראלי.

קורות חייו

גלעד אבנת נולד וגדל במושב תלמי מנשה. למד בבית הספר היסודי במושב ניר צבי ואחר-כך למד במגמת תיאטרון בתיכון חדש בתל אביב.
בצבא שירת בצנזורה לעיתונות ותקשורת של חיל המודיעין.
מייד אחרי הצבא הצטרף ללהקת טררם, איתה היה בסבב הופעות בקולומביה, קוסטה ריקה, לונדון ובאולימפיאדת אתונה (2004). בשנים 2005–2006 גילם מגוון דמויות קומיות ב-15 פרקים בתוכניתו של יצפאן ששודרה בHOT.
אבנת למד במסלול התלת שנתי בסל"ה - הסטודיו לאמנויות התיאטרון מיסודו של יורם לוינשטיין (2008-2006). בסטודיו זכה בשבע מלגות הצטיינות בתחרויות מונולוגים, שבאמצעותן מימן את לימודיו, בנוסף לכך התפרנס כמתופף. במהלך לימודיו הצטלם לסרטו של רנן שור "הבודדים" (2007). הוא גילם את דמותו של חייל בכלא בשם ג'ינג'י.
בתום לימודיו שיחק ב"הסטודיה הדרמטית", הצגה שיצאה מהסטודיו למשחק והמשיכה ורצה בהבימה. אחר-כך שיחק בהצגת הפרינג' "אבק", אחר-כך בהצגה "קן הקוקייה", בבימויו של כפיר אזולאי, בתיאטרון באר שבע. אחרי-כן שיחק ב"מועדון הקופים הירוקים", שהציגה בתיאטרון תמונע בתפקיד מלאך המוות. הוא שיחק ב"כבוד אחרון", סרטו הקצר של עמרי שנהר (2010).
אבנת שימש כיועץ אומנותי למופע של אבי גרייניק "מחתרת של איש" (2011) וכתב ביחד עם גרייניק את קטעי הקישור של המופע.
אבנת כתב והפיק ביחד עם רועי בן-יוסף את הסדרה ה"האודישנים" ששודרה בynet בשנת 2011. זוהי דוקומדיה על העולם האפל של האודישנים בעולם הפרסום הישראלי. בסדרה השתתפו אוהד קנולר, ריקי בליך, עידן יניב, נלי תגר, אמנון וולף, רות רסיוק, מורן אייזנשטיין ואבנת.
במהלך השנים השתתף בתפקידי אורח בסדרות טלוויזיה רבות: "המובילים", "השועלים", "תמרות עשן", "דובדבני וקובץ'", "עספור", "טלוויזיה במיטבה", "זהירות, טלוויזיה", "המיוחדת", "בתולות" ו"להיות איתה".
במקביל ללימודיו בסטודיו למשחק הקים ביחד עם סתיו נחום את חברת BONAMAZE ומאז ועד היום הם שותפים בחברה. החברה עוסקת בפרסומות וקליפים אינטרנטיים. הם הפיקו וביימו סדרת סרטונים מוזיקליים עבור ערוץ העיצוב בית פלוס, המשודרים בYes וHOT. אבנת הפיק וביים מופעי וידאו לכנסים בארצות הברית באינטראקציה של מסך ורקדנים. הוא עשה זאת בלאס וגאס, נאשוויל טנסי ואורלנדו פלורידה. בנוסף לכך ביים והפיק ביחד עם נחום פרסומת למסעדה הווייטנאמית "וונג" ופרסומת לאיסתא, בה אבנת גם שיחק.
בז שחור

תיאור כללי

צבעם של הבזים הבוגרים הוא אפור כחלחל, אך בצעירים קצוות נוצות הכנפיים והראש חיוורים, נוצות הבטן צהובות עם פסי אפור, והגרון, העורף והלחיים כולם צהבהבים. כנפי הבז ארוכות וחדות וזנבו ארוך. אורכו כ-35 סנטימטרים, ומשקלו כ-150 גרם. בלסתו העליונה בליטה דמוית שן, ובמקביל לה נמצא פגימה בלסת התחתונה. הנחיריים מעוגלים ויש פגימה ביניהם. הבז השחור תופס את טרפו באוויר, לאחר שארב לו תוך כדי ריחוף.

בתי גידול

הבז השחור מקנן בסביבות חמות וצחיחות: צוקים, איים סלעיים קטנים והרי מדבר. תקופת הרבייה היא בסתיו, עם נדידות ציפורים קטנות מהן הבז ניזון. את שאר השנה, מבלה הבז במרחבי דשא, ובמרחבים פתוחים עם עצים.
הבז השחור מקנן בישראל באזורים: דרום מדבר יהודה, הנגב ובאילת.

מבנה החברה ורבייה

הבז נודד בדרך כלל ביחידות, בזוגות או בלהקות קטנות. הוא מבלה את רוב יומו בתוך קינו. הוא מקנן בסוף יולי או באוגוסט, במושבות. העיתוי של הקינון מאוחר בשנה, מה שמאפשר לספק לאפרוחים ציפורי שיר כטרף. גודל התטולה נעה בין שתיים לשלוש ביצים, ותקופת הדגירה נעה בין 27 ל-30 ימים. הגוזלים מצמיחים נוצות 32–38 ימים לאחר שהם בוקעים. הנקבה מטפלת במטלות הדגירה, והזכר מספק לה ולאפרוחים אוכל.
ג'יימי באמבר

בטלסטאר גלקטיקה

באמבר השתתף ברימייק לסדרת הטלוויזיה בטלסטאר גלקטיקה 1978. בתחילה השתתף באמבר במיני סדרה בטלסטאר גלקטיקה (מיני סדרה) ולאחר מכן בארבע העונות של הסדרה בטלסטאר גלקטיקה. כמו כן, השתתף בסרטי הטלוויזיה של הסדרה: בטלסטאר גלקטיקה: התוכנית ובטלסטאר גלקטיקה: התער. דמותו של באמבר היא לילנד ג'וסף "לי" אדאמה המכונה "אפולו" - בנו הבכור של קומנדר אדאמה, שמתמנה לראש טייסת הקרב של הגלקטיקה (בהמשך למפקד ספינת "פאגאסוס").
בשנת 2016 שיחק במותחן "כסף", לצידם של קלאן לוץ וג'סי ויליאמס.
מוזיאון פרארי

פעילות

המוזיאון הוקם לראשונה בפברואר 1990, כאשר הרחבה של המוזיאון בוצעה בסוף 2004.
שטח המוזיאון הכולל הוא כ-2,500 מ"ר.
מספר המבקרים השנתי במוזיאון מוערך בכ-180,000.
מרבית המיצגים הם מכוניות מהעבר וההווה של פרארי. כמו כן מוצגות במוזיאון מכוניות תצוגה חד-פעמיות אשר לא הוצעו למכירה, כגון פרארי 408.

מיצגים זמניים

מדי מספר חודשים נערכת תערוכה מתחלפת במוזיאון.
ב-22 באוקטובר 2007 נפתח מיצג "פרארי ונשים", אשר הסתיים ב-30 באפריל 2008.
דלה דלה

רקע וכתיבה

השיר נכתב והולחן על ידי רון נשר, ויק אוחנה ואדיר נגר והופק על ידי אוחנה ונגר. כמו כן, השיר משלב את סגנונות ההיפ-הופ והמזרחית.
בסמוך לצאתו כסינגל, עלה השיר לרשת הזרמת המדיה ספוטיפיי.

וידאו קליפ

את הוידאו קליפ המלא של השיר, העלה רון נשר לערוץ היוטיוב שלו ב-19 בפברואר 2017. בתחילת הווידאו קליפ מוצגת הקדשה של רון נשר לאביו שנפטר ביום הצילומים לקליפ.
נכון ליולי 2019 מונה הצפיות של הקליפ עומד על כ-11 מיליון צפיות.
כוויית קור

תסמינים

איבוד הצבע של העור, יחד עם תחושת שריפה או עקצוץ של העור, אי תחושה או כאב עז. אם העצבים וכלי הדם ניזוקו במידה רבה, נמק יכול להופיע, וקטיעת האיבר יכולה להיות דרושה. עור שלא מטופל לזמן מה, ונחשף לכווית קור יהפוך לשחור.

טיפול

במידה שעזרה רפואית נגישה, טיפול ראשוני יהיה העברת האדם לאזור חם, עטיפת האזור הנגוע בתחבושות ובגדים. אם יש היפותרמיה, יש לטפל בה קודם.
יש לשים את האזור הפגוע במים חמימים אך לא חמים, עד שהאזור נהיה רך והתחושה חוזרת. אחרי זה, יש לחבוש את האזור בתחבושות סטריליות, ולהגיע לעזרה רפואית. 
אם זה סביר שאחרי הטיפול האזור יקפא שוב, אין לטפל, הקפאה שנייה תגרום נזק רב יותר מקיפאון ממושך.

טיפול מונע

יש להיות מודע לסיכונים, כמו קור קיצוני, רטיבות, רוחות חזקות, זרימת דם מוגבלת, היכולה להיגרם מבגדים או נעליים לוחצים, תנוחה לא נוחה, עייפות, עישון, שתיית אלכוהול או מחלות שמשפיעות על מחזור הדם, כמו סוכרת. 
יש ללבוש בגדים מתאימים באזורים קרים, יש להגן על אזורים רגישים כמו ידיים בעזרת כפפות בלי אצבעות נפרדות, או כפות רגליים בעזרת שתי שכבות של גרביים, הפנימית כותנה והחיצונית צמר, וכובע צמר וצעיף בשביל הראש והאוזניים.
חיים זבולון חרל"פ

תולדותיו

נולד בירושלים לרב יעקב משה חרל"פ ולפסיה בת הרב מיכל ורניקובסקי. למד בישיבת עץ חיים, בישיבת "הרב דובער מנישביץ" שנוסדה בידי מנישביץ, ובישיבת מרכז הרב, אצל אביו ואצל הרב קוק. הוסמך לרבנות על ידי הרב קוק והרב איסר זלמן מלצר. בשנת תרפ"א נישא לרבקה, בת הרב אברהם דב שקול. 
היה בין מייסדי חברת "נחלת ישורון" בירושלים לשם גאולת אדמות בירושלים. תחת ניהולו רכשה החברה אדמה על הר הצופים.
בשנת תרפ"ד (1924) התמנה לרב בסג'רה, וכעבור שנה התמנה לרבה של ראשון לציון ופעל בה במשך כארבעים שנים. היה פעיל בחיי הדת המושבה, ייסד בה חברות ללימוד תורה בשם "תפארת חיים", סייע להקמת מוסדות חינוכיים, וליווה את הפיכתה לעיר. כן השתתף בכינוסים דתיים ותורניים ארציים. היה ציר באספה הבוחרת של הרבנות הראשית לארץ ישראל. פרסם מאמרים תורניים, מודעות ומכתבים בנושאים שעל סדר, בבמות ציבוריות רבות.
הרב חרל"פ נפטר בפתאומיות בערב שבת, כ"א בתמוז תשכ"ו, בהיותו כבן 64. הוא נטמן בבית הקברות סנהדריה בירושלים.
בשנת 1991 נקרא רחוב בעיר ראשון לציון על שמו.
לרב חיים זבולון ואשתו רבקה נולדו שני בנים ושבע בנות. אחת מבנותיו, אהובה, נישאה לבן אחותו הרב ניסן מאיר זק"ש. בנו היה הרב יצחק מאיר חרל"פ.
נמנמן הסלעים

אטימולוגיה

השם Eliomys הוא הלחם של הסיומת mys- (עכבר) ו- eleios. אריסטו הזכיר בכתביו חיה המזוהה כנראה עם הנמנמן וכינה אותה בשם eleios הרומאים כינו חיה דומה בשם glis שניתן בעת המודרנית למין נמנמן אירופי (Glis glis)
תסיסה כהלית

תסיסה כהלית (באנגלית: Ethanol fermentation) הוא תהליך ביולוגי שהופך סוכרים דוגמת גלוקוז, פרוקטוז וסוכרוז, לאתנול ולפחמן דו-חמצני. תהליך זה מתרחש בסביבה נטולת חמצן (תהליך אנאירובי).

היסטוריה וגילוי

האדם השתמש בתסיסה כהלית ליצירת בירה במהלך שנים רבות.

התהליך הכימי

בתסיסה כהלית מולקולה אחת של סוכר הופכת לשתי מולקולות אתנול ושתי מולקולות פחמן דו-חמצני, כאשר התגובה הכוללת היא זו:
C₆H₁₂O₆ → 2C₂H₅OH + 2CO₂
ניתן גם לכתוב ניסוח הכולל את המולקולות אוגרות האנרגיה (כדוגמת ATP) הנוצרות בתהליך:

C₆H₁₂O₆ + 2ADP + 2Pi + 2H⁺ → 2C₂H₅OH + 2 H₂O + 2ATP + 2CO₂ 
ניתן לחלק את התהליך לשני שלבים עיקריים:

מגלוקוז לפירובט

תהליך תסיסת הגלוקוז מתחיל בעשרה שלבים אנזימתיים, המהווים את תהליך הגליקוליזה. ממולקולת גלוקוז אחת מתקבלות שתי מולקולות פירובט (⁻CH₃COCOO):
C₆H₁₂O₆ + 2ADP + 2NAD⁺ + 2Pi → 2 CH₃COCOO⁻ + 2 H₂O + 2H⁺ + 2ATP+2 NADH
ריאקציות הגליקוליזה משותפות לתסיסה הכהלית ולתסיסה ההומולקטית.

מפירובט לאתנול

כל אחת ממולקולות הפירובט הופכת לאתנול תוך יציאת מולקולת פחמן דו-חמצני: 
 CH₃COCOO⁻ + 2H⁺ + NADH → C₂H₅OH + 2NAD⁺ + CO₂
בתהליך זה קיימים שני שלבים ולכן שני אנזימים מזרזים אותו. הראשון פירובט דאקרבוקסילאז אשר מזרז את היוצרות אצטאלדהיד והוא דורש מגנזיום ותיאמין פירופוספט כקופקטורים. בשלב זה משתחרר פחמן דו-חמצני למערכת. האנזים השני הוא אלכוהול דהידרוגנאז והוא מזרז את יצירת האלכוהול תוך חימצון מולקולת NADH ל ⁺NAD .

חשיבות התסיסה לאתנול

שתי הריאקציות האחרונות בתהליך התסיסה הכהלית חשובות לקיום תהליך הגליקוליזה. הן מאזנות אותה מבחינת חימצון-חיזור. כלומר, בריאקציות אלה יש מחזור נשא האלקטרונים ⁺NAD ממצבו המחוזר NADH, שכן הוא חיוני לתהליך הגליקוליזה.

שימושים תעשייתיים

תסיסה כהלית מתרחשת בשמרים, המצויים בסביבה נטולת חמצן. התסיסה הכהלית היא האחראית לתפיחת הלחם ולאלכוהול שנמצא ביינות ובבירות.
בתעשיית היין מקובל לחשב "בומה" כלומר אחוז אלכוהול משוער לתסיסה כך שכל אחוז אלכוהול אחד שווה לכ-1.8 עד 1.6 גרם סוכר בליטר
סאלדוס

היסטוריה

1856 נחשבת לשנה בה סאלדוס נוסדה, כאשר מועצת המנהלים של דומנס החליטה להקים מרכז סחר בעיר. אף על פי שהייתה כלכלה פעילה בעיר כבר בסוף המאה ה-19 וסאלדוס הייתה המרכז התרבותי של האזור, היא לא הוכרה רשמית כעיר עד ל-1917.
אחד המבנים העתיקים ביותר בעיר הוא כנסיית סאלדוס הקדוש . מסמכים מ-1461 מזכירים את הכנסייה כעשויה מעץ בלבד. היא שוחזרה מספר פעמים, אך ב-1944, בזמן מלחמת העולם השנייה, הכנסייה הופצצה. הכנסייה נבנתה מחדש ב-1981–1982.
סאלדוס פיתחה את עצמה כמרכז תרבותי חשוב, חינוכי, עסקי ומסחרי. כ-500 חברות מסחר פועלות בסאלדוס, עם סניפים עיקריים בבנייה, עיבוד עץ ועיבוד מזון.
כיום, סאלדוס מתגאה גם בחיי תרבות פעילים מאוד, בהשתתפות מוזיקאים מקומיים, משוררים, ציירים ואמנים.
מ-1946, ישנו בית ספר למוזיקה. ב-1984 הוקם בית ספר לאמנות .

הקהילה היהודית

הקהילה היהודית במקום נוסדה באזור 1870, אם כי ישנן עדויות לבית קברות יהודי עתיק בהרבה באזור העיירה. ב-1900 ישבו במקום למעלה מ-1,000 יהודים. בשנים שלאחר מכן הקהילה הצטמצמה ובמפקד של 1936 נמנו 325 יהודים בלבד.

בשואה

כוחות גרמניה הנאצית כבשו את סאלדוס ב-1 ביולי 1941. חלק מהקהילה היהודית הצליחה להימלט גם בימים הראשונים של הכיבוש הגרמני, אך כ-200 יהודים נותרו בעיירה. כעבור מספר ימים החלו מעצרים בקרב הגברים בקהילה היהודית שבוצעו על ידי משתפי פעולה לטבים. במסגרת כך נעצרו כמה עשרות יהודים שלאחר מכן נורו למוות ביער בקרבת סאלדוס.
כמה ימים לאחר מכן הלטבים עצרו את שאר הקהילה היהודית והם הושמו בכלא המקומי ובבית הכנסת שתפקד כמעין גטו. בסוף חודש יולי או בתחילת חודש אוגוסט היהודים נלקחו מהגטו ליער באזור וכולם נורו למוות.
באטה

היסטוריה

העיר הוקמה במהלך המאה ה-17 (לפי התושבים, בערב חג המולד (24 בדצמבר) של 1664, שבתאריך זה הם גם נוהגים לחגוג את הקמתה) על ידי הפורטוגזים על חורבותיו של הכפר פאנג (Fang) שהיה במקום. הצרפתים התיישבו במקום בשלהי המאה ה-19 ולאחר חוזה פריז בשנת 1900 נקבע כי כל שטחה של המדינה יועבר לספרד, ובכך הפכה באטה לבירת גינאה הספרדית.
גינאה המשוונית קיבלה עצמאות מספרד בשנת 1968 ושנה לאחר מכן הוכרזה מלאבו כעיר הבירה שלה. לאחר מהומות אנטי ספרדיות שקדמו לקבלת העצמאות, אוכלוסיית הלבנים בעיר צנחה פלאים וקיפאון כלכלי אחז בעיר במהלך שנות ה-70 וה-80 המוקדמות. גילוי הנפט באזור הביא לקפיצה כלכלית של העיר ולגידול ניכר במספר תושביה. לשם השוואה - אוכלוסיית העיר הוערכה ב-2005 בכ-173,046 תושבים וכיום (2012) בכ-250,770. כיום העיר נחשבת למרכז הכלכלי של הרפובליקה.

כלכלה

עקב מיקומה האסטרטגי של העיר והנמל הגדול שלה, הנחשב לאחד מהגדולים ביבשת, היא חשופה לזרם גבוה של מהגרים זרים ותיירים מקומיים. העיר נחשבת קוסמופוליטית יחסית לאזור, והיא ידועה בשל חיי הלילה הססגוניים שבה, בתי הקזינו, בתי מלון ומסעדות מפוארים המקדמים בברכה אלפי תיירים מדי שנה. אטרקציות נוספות הן השווקים המקומיים ומרכזי קניות, מבנים מודרניים וטיילת באורך של יותר מ-20 קילומטרים (היחידה מסוגה באפריקה).

אקלים

האקלים בעיר הוא טרופי חם וגשום. הטמפרטורה נעה בין 21 מעלות צלזיוס בלילה ל-32 מעלות ביום, בקירוב, ואינה משתנה לאורך השנה.

תחבורה

העיר מהווה עורק תחבורה ראשי בגינאה המשוונית ויוצאות ממנה מעבורות לעיר הבירה מלאבו הממוקמת באי ביוקו, וכן לדואלה, הגדולה שבערי קמרון, הנמצאת סמוך לביוקו.
צפונית לעיר שוכן נמל התעופה באטה, המשמש לטיסת פנים לבירה מלאבו, וכן לערים דואלה, ליברוויל שבגבון וקוטונו שבבנין.
לעולם (אלבום)

רקע והפקה

את האלבום הפיקה וכתבה צנעני ביחד עם עוד פזמונאים אחרים. האלבום הכיל בתוכו שלושה עשר שירים אשר נכתבו על ידה, ועל ידי אילנה קליין, יוסי גיספן, דורית מוגרבי, חוה יעקובר, רחל שפירא וכולי. 
בעת מותה של הזמרת עפרה חזה, נוצר סרטון בו השיר "באמצע החיים" מתנגן במצגת אשר הוקדשה לה. השיר "שמעתי בכי", נכתב בצל פיגועי הטרור באינתיפאדה השנייה, אשר התרחשו במדינה בתקופת הקלטת האלבום. 
השיר "בדיית באללה", הוא חידוש לשיר העממי והמוכר בערבית תימנית בעל אותו השם. בנוסף לכך, לשיר חיברה צנעני קליפ עם תמונות מתימן.
בומברמן

המשחק

בומברמן הוא רובוט הרכבה העובד במפעל פצצות, והוא מרכיב הפצצות הטוב ביותר במפעל. בומברמן משתעמם מהכנת הפצצות במפעל יום אחר יום ללא הפסקה. בעקבות שמועה שרובוט שיצליח לצאת מהמפעל התת-קרקעי יקבל משאלה, הוא מתחיל במסע ברחבי המפעל כדי שיוכל לבקש משאלה להפוך לבן אדם. המכשול העיקרי בדרכו הוא התנגדותם של שומרי המפעל, העושים כל שביכולתם כדי שהמפעל ימשיך לתפקד כרגיל. 
כדי להימלט, על בומברמן למצוא את דרכו במבוך תוך כדי הימנעות מאויבים. הדלתות המובילות לחדרי מבוך נוספים (השלבים הבאים במשחק) מוסתרות על ידי סלעים, אותם בומברמן צריך לפוצץ. ישנם חפצים שיכולים לשפר את הפצצות שבומברמן מייצר, כגון חפצים העוזרים ליצור פצצות חזקות יותר או פצצות המופעלות בשלט רחוק. בומברמן יהפוך לאנושי כאשר יימלט ויצא מהמפעל התת-קרקעי. בכל משחק יש בסך הכל 50 שלבים שונים.

משחקיות

המטרה העיקרית בכל המשחקים בסדרה היא לסיים את כל השלבים במשחק באמצעות הצבה אסטרטגית של פצצות כדי להרוג את האויבים, ולהשמיד את כל המכשולים בדרך. פצצות מתפוצצות יכולות להפעיל גם פצצות אחרות, להרוג או לפגוע באויבים ולהשמיד את המכשולים. אף על פי כן, הן יכולות גם להרוג או לפגוע בדמות השחקן ולפעמים, אם מפוצצים את דלת היציאה, ניתן לגרום לאויבים חדשים נוספים להגיח מתוכה. 
ברוב משחקי בומברמן קיימת אפשרות למשחק מרובה משתתפים בה השחקנים הנוספים משחקים גם הם דמויות אשר נראות כמו בומברמן, כאשר המטרה היא להרוג אחד את השני באמצעות הצבת פצצות לאורך לוח המשחק כאשר המנצח הוא זה שנשאר בחיים אחרון.

גרסאות

המשחק הופץ לראשונה ביפן ובאירופה בשנת 1983 למחשבים אישיים, ובהם דגמים יפניים אחדים ומחשב ספקטרום סינקלייר. באנגלית נקרא המשחק Eric and the Floaters, ובספרדית - Don Pepe Y Los Globos. 
ב-20 בדצמבר 1985 החלה הפצת גרסה של המשחק לקונסולת נינטנדו ששווקה ביפן, וזו הגיעה לארצות הברית בשנת 1987. בגרסה זו שינו את מראהו של בומברמן, והציגו אותו כדמות מצוירת הדומה לרובוט, בעלת אנטנה ורודה. בשנת 2004 הותאמה גרסה זו לקונסולת המשחקים Game Boy Advance. גרסאות נוספות של המשחק הופצו ביפן בלבד. בשנת 1998 המשחק נוצרה גרסה לקונסלת פלייסטיישן ולמחשב IBM PC. המשחק שווק גם לקונסלת אקס בוקס, בגרסה מתקדמת הנקראת בומברמן חי, שבה עד שמונה שחקנים יכולים לשחק במשחק באותה קונסולה או דרך האינטרנט. 
המשחק קיים גם בטלפונים סלולריים. ברחבי אירופה, ניתן למצוא גרסאות שונות של המשחק כגון בומברמן דלוקס ובומברמן בתלת-ממד. עם השיפור הגובר בעולם הטלפונים הסלולריים, משחקי בומברמן הופכים למשובחים יותר ויותר. מתכנתי המשחק אפילו הוסיפו יכולת למשחק רב משתמשים דרך חיבור בלוטות'.
ננסי קופל

ילדות והשכלה מוקדמת

ננסי קופל גדלה ברובע ברונקס בעיר ניו יורק, שם למדה בבית ספר ציבורי. במשפחתה היו נשים נוספות שעסקו במתמטיקה. היא אמה ואחותה הגדולה סיימו תואר ראשון במתמטיקה, ואביה היה רואה חשבון. בחטיבת הביניים היא נבחרה לקחת חלק בתוכנית שאפשרה לה לסיים שלוש שנות לימודים בשנתיים בלבד. בשנת 1959 סיימה את לימודיה בבית הספר התיכון כריסטופר קולומבוס בניו יורק.

קריירה אקדמית

אחרי סיום התיכון קופל החלה ללמוד באוניברסיטת קורנל שבניו יורק. לאחר חודש אחד בקורס החשבון בקורנל היא נבחרה להשתתף בתוכנית למצטיינים במתמטיקה, שם הייתה האישה היחידה. במסגרת התוכנית היא לקחה קורסים מאתגרים, וברמה גבוהה של תואר שני. היא סיימה את התואר הראשון שלה בשנת 1963, בקורנל. לאחר מכן עברה אל אוניברסיטת קליפורניה בברקלי. שם, סיימה את התואר השני  בשנת 1965, ואת הדוקטורט בשנת 1967. באותה שנה החלה לעבוד במכון הטכנולוגי של מסצ'וסטס (MIT), ובשנת 1969 הצטרפה אל אוניברסיטת נורת'איסטרן שם הפכה לפרופסורית בשנת 1978. בשנת 1986 עברה אל אוניברסיטת בוסטון, שם המשיכה לעבוד.
קופל היא המייסדת השותפה והמנהלת של קבוצת מחקר בשם "מקצבים קוגניטיביים" (Cognitive Rhythms Collaborative), שכוללת יותר מעשרים מעבדות שעובדות בשיתוף פעולה כדי לחקור את הדינמיקות במוח ואת השפעות הקוגניטיביות שלהם.בנוסף על כך היא החוקרת הראשית בקבוצת הדינמיקות הנוירולוגיות (Neural Dynamics Group).  כמו כן היא גם המנהלת השותפה של מרכז לנוירולוגיה חישובית וטכנולוגיה נוירולוגית בשם  "CompNet".
היא חברה באקדמיה הלאומית למדעים ובאקדמיה האמריקאית לאומניות ומדעים. כמו כן לאחרונה נבחרה להיות חברת כבוד בחברה המתמטית של לונדון (The London Mathematical Society), כבוד המוענק רק לשני מדענים מכל העולם כל שנה. במהלך הקריירה שלה, פרסמה קופל למעלה מ-200 מאמרים שפיטים.
אייל רג'יניאנו

פעילות מוזיקלית

השכלתו המוזיקלית של אייל רג'יניאנו היא עצמאית בעיקרה, אך הוא גם למד ברימון והיה תלמידו של נועם שריף.
בשנת 2010 יצא אלבומו הראשון, "My Unpolished Diamond", בו שולבו זמרים ומבצעים שונים, ביניהם מאיר ישראל ועופר פנחס. לאחר צאת האלבום, ביצע סיבוב הופעות עם אנסמבל שכלל 9 נגנים ורקדנית.
בשנת 2012 הוציא את אלבום הקונספט "Alina", הכולל חמישה פרקים ומשלב בין מוזיקה קלאסית, טנגו ופולק.
בשנת 2013 זכה רג'יניאנו בתחרות מלחינים של "רימון" עם היצירה Thinking of Chopin.
רג‘יניאנו כתב מוזיקה למקהלת האקפלה ווקאלוסיטי ואף ביצע אותה איתם בהופעות בדנמרק.
בשנת 2014 פרסם את סרטון האנימציה "אין עוד מלבדו" - סאטירה על חברה אנושית המתנהגת כעדר, ללא חשיבה עצמאית.
בשנת 2016 יצא אלבומו השלישי Black n Grey עליו זכה רג'יניאנו במענק מאקו"ם. באלבום משתתפים זמרים ונגנים שונים, ביניהם קרן הדר, ויקטור סטניסלבסקי ומיכאל הרן.
באותה שנה הרכיב רג'יניאנו את הרכב ההופעות Reginiano Project, המונה 6 מוזיקאים. מאז ביצעו עשרות הופעות ברחבי הארץ בהם אירחו מוזיקאים שונים, ביניהם את רן ירושלמי, חני דינור וקרן הדר.
Tim (אלבום)

רקע והפקה

ב-5 באפריל 2019, פורסם סרטון בערוץ היוטיוב של אביצ'י שבו הוכרז כי האלבום יצא לאור בשם "Tim", זאת לאחר שהושלמו כל השירים על ידי מפיקים שעבדו לאורך השנים עם אביצ'י. חמישה ימים לאחר מכן, יצא הסינגל הראשון "SOS" בשיתוף עם אלו בלאק, שעבד בעבר עם אביצ'י על אחד מהלהיטים שלו "Wake Me Up". כחודש לאחר מכן, ב-9 במאי 2019, יצא לאור הסינגל השני "Tough Love", בשיתוף עם אגנס ו-Vargas & Lagola (וינסט פונטרה וסאלם אל פקיר), צמד המפיקים שלקח חלק בשלושה שירים מהאלבום ועבד עם אביצ'י לאורך השנים. ב-6 ביוני 2019, יום יציאת האלבום לאור, יצא הסינגל השלישי והאחרון "Heaven", בשיתוף עם כריס מרטין, סולן להקת קולדפליי.
ב-22 ביוני 2019, דורג האלבום במקום הראשון במצעד אלבומי הדאנס/אלקטרונית של המגזין Billboard.
מגנום (גלידה)

מגנום (אנגלית: Magnum) הוא מותג גלידה, בבעלות תאגיד יוניליוור, אשר יוצר במקור בארהוס, דנמרק. המגנום המקורי יוצר לראשונה בשנת 1989, ומותג מאוחר יותר כמגנום קלאסיק. הוא כלל שכבה עבה של גלידת וניל על מקל, מצופה בשוקולד לבן או כהה, ושקל 86 גרם. בשנת 1994 החברה החלה למכור תחת המותג גם גלידה בגביע ("טילון"), וב-2002 גם קסאטה.
בישראל מיוצר ומשווק המותג על ידי גלידות שטראוס, הנשלטת על ידי תאגיד יוניליוור.
המתחרה העיקרי של מגנום הוא המותג ״נוק אאוט״ (Nok-Out) אשר מיוצר ומשווק על ידי גלידות נסטלה.

סוגים

החל משנת 1992 החברה הוסיפה טעמים נוספים של מגנום, כגון שקדים, שוקולד ועוד. בשלהי 2002 יצאה לאור סדרת גלידות על שם שבעת החטאים, וב-2005 יצאה סדרה בה כל טעם מייצג אחד מחמשת החושים.
באוסטרליה וניו זילנד המותג נמכר תחת השם "Streets Ice Cream" (גלידת רחוב). בשנת 2003 יוצרה תחת מותג זה סדרת גלידות במהדורה מוגבלת המוקדשת לגדולי המוזיקאים של שנות השישים.
ביוון המותג "מגנום" שייך לחברת נסטלה, ולכן יוניליוור בחרה להפיץ את המוצר תחת השם Magic ("מג'יק", קסם).
בשנת 2011 הושקה גלידת המגנום בארצות הברית ובקנדה בשישה טעמים: קרמל כפול, שוקולד כפול, קלאסי, שקדים, שוקולד לבן ושוקולד מריר.
בישראל הושקה הסדרה "Desire" ("תשוקה") נוסף על הטעמים הקלאסים, ומגנום גולד ("זהב"), אשר משווק גם בצרפת, איטליה, הולנד ועוד.
יחזקאל שרגא ליפשיץ הלברשטאם

תולדותיו

נולד בעיר סטראפקוב , לרבי ישכר דוב ליפשיץ מאונגוואר, מצאצאי רבי אריה לייב ליפשיץ, בעל "אריה דבי עילאי", ובילא, בתו של רבי אברהם שלום הלברשטאם, מייסד חסידות סטרופקוב ובנו של רבי יחזקאל שרגא הלברשטאם משינובה. למד בישיבתו של הרב אברהם יוסף גרינוולד בנו של בעל "ערוגות הבושם" באונגוואר, בישיבתו של הרב יוסף אלימלך כהנא באונגוואר, בשנת תר"פ התחיל ללמוד בישיבת סטרופקוב של דודו, רבי מנחם מנדל הלברשטאם, שלימים כיהן כאדמו"ר השני מסטרופקוב.
לאחר שהתייתם מאמו גדל אצל דודו רבי מנחם מנדל, בשנת תרצ"ב התחתן עם מרים לאה בתו של רבי יצחק ראובן ליפשיץ, אב"ד טשארני - דונאיעץ. לאחר נישואיו התגורר בבית חותנו. התמנה כרב העיירה יבלונקה. כמו כן כיהן כדיין ומורה צדק של קהילת ברגסז. בהיותו בברגסז היה בקשר קרוב עם רבי אהרן ראטה.
בה' בניסן תש"ד נשלח למחנה הריכוז אושוויץ, אשתו וששת ילדיו נספו. לאחר המלחמה כיהן כרב המחנות העקורים בומברג ופרנקוניה. בכ' בשבט תש"ו התחתן בשנית עם טאבא (נפטרה בכ"ה באייר תשס"ז ) בת הרב יחיאל מיכל שלאגר אב"ד בוקאצ'יבצי, ועבר להתגורר בעיר ווינע, וכבר זמן קצר עבר לעיר במברג שם הקים את 'ישיבת שארית הפליטה' ומסר שיעורים בגמרא עם מפרשים.
בכ"ט בכסלו תש"ט (1948) עלה לישראל והשתקע בבאר יעקב ולאחר תקופה קצרה עבר לרמלה, שם הקים את בית המדרש "דברי חיים" ומקווה טהרה ועסק בהפצת היהדות בעיר. בשנת תשי"ג (1953) עבר לירושלים והתגורר בשכונת גאולה. ייסד את בית המדרש של חסידי סטרופקוב בשכונת מאה שערים. כעבור זמן הקים בית מדרש נוסף של החסידות בבני ברק.
לאחר פטירת דודו האדמו"ר רבי מנחם מנדל, בו' באייר תשי"ד (1954), התמנה לאדמו"ר מסטרופקוב וכונן את חסידות סטרופקוב בארץ ישראל. ייסד בירושלים ישיבה ועמד בראשה. שימש כפוסק הלכה והתמחה בנושאי עירובין ומקוואות. האדמו"ר מסאטמר רבי יואל טייטלבוים מינהו כאחראי מטעמו על ענייני המקוואות בארץ ישראל. על אף היותו אשכנזי, התמנה בשנת תשל"ו לכהן כחבר העדה החרדית הספרדית, וכעבור זמן התמנה לראש בית הדין לענייני גיור. היה מראשי משמרת הצניעות בירושלים בתש"ן הקים את בית הדין 'קהל היראים' שמתמחה בדיני ממונות.
מלבד ספריו בהלכה, בדרוש ובאגדה, הוציא קונטרסים הלכתיים רבים שונים, ובהם על ענייני מקוואות, טהרת המשפחה, מצות יד, ארבעת המינים ושמיטה. בשנת תשט"ז (1956) הוציא את ספרו של דודו רבי מנחם מנדל, "דברי מנחם". בצעירותו העלה על הכתב דברי תורה של סבו האדמו"ר רבי אברהם שלום אך כתבי היד נותרו בבית אביו באונגוואר. כעבור עשרות שנים נמצאו כתבי היד על ידי יהודי שביקר במקום, והם שולבו במהדורה חדשה של הספר "דברי שלום", שיצא לאור בשנת תשע"ג (2013).
נפטר בו' בכסלו תשנ"ה, הלוייתו התקיימה בבית מדרשו בשכונת מאה שערים בהשתתפות אלפי איש. ספדו לו רבי צבי אלימלך הלברשטאם האדמו"ר מצאנז-קלויזנבורג שהכתיר את בנו יחידו לממלא מקומו, הרב משה אריה פריינד, הרב אברהם דוד הורוביץ ועוד, נטמן בהר המנוחות בירושלים, בסמוך לקבר דודו רבי מנחם מנדל.
הלקסיקון היהודי

הלקסיקון היהודי (Jüdisches Lexikon), ובשמו המלא: "הלקסיקון היהודי: מדריך אנציקלופדי לידע יהודי" (Jüdisches Lexikon: ein enzyklopädisches Handbuch des jüdischen Wissens) הוא לקסיקון יהודי בשפה הגרמנית שהופיע בהוצאת היידישער פערלאג בברלין בירת גרמניה בשנים 1927–1930.
הלקסיקון, בן ארבעה כרכים (הרביעי מורכב משני חלקים), הוא עודנו הלקסיקון היהודי הכללי המעמיק והמקיף ביותר בשפה הגרמנית. "הביוגרפיה הלאומית היהודית הגדולה" שחיבר שלמה וינינגר אמנם עולה עליו בהיקף, אך זהו לקסיקון ביוגרפי בלבד. יוזמה אנציקלופדית נוספת בשפה הגרמנית, אנציקלופדיה יודאיקה, הופסקה עם עליית הנאצים לשלטון.
הלקסיקון נערך על ידי גאורג הרליץ וברונו קירשנר, בהשתתפות איסמר אלבוגן, ובהכנתו השתתפו יותר מ-230 אינטלקטואלים יהודים נודעים, בהם יוסף מייזל, אהרון סנדלר, מקס סולובייצ'יק, פליקס טיילהבר, רוברט ולטש, מיכאל ברקוביץ, נתן מיכאל גלבר והרב מקס וינר.
ישנם חוקרים הסבורים כי התעמולה הנאצית בגרמניה עסקה ברדיפה אנטישמית של צ'ארלי צ'אפלין בהסתמכה באופן שגוי על הערך עליו בלקסיקון, שבו נכתב על צ'אפלין כך: "אחד מגדולי השחקנים בדורנו. נולד בשנת 1889 למשפחה יהודית ממזרח אירופה, טוֹנְשְׁטֵיין [Thonstein], שהיגרה לאנגליה באמצע המאה ה-19. בלצונו הוא מצייר את הצער הנצחי, את מצב הרוח היהודי הטרגי הטיפוסי, ואכזבה אילמת המביאה הלם עמוק מאוד." למעשה, הביוגרפים של צ'אפלין סבורים כיום שלשחקן לא היו שורשים יהודיים.‏
כרכי הלקסיקון היהודי עברו דיגיטציה וזמינים במלואם באינטרנט.
Big Hit Entertainment

היסטוריה

Lim Jeong Hee עשתה את הופעת הבכורה שלה תחת החברה ב-2005, וב-2007 הפכה להיות חלק מהלהקה המעורבת 8Eight יחד עם Baek Chan וLee Hyun. בשנת 2009, להקת הבנים 2AM שנוצרה על ידי JYP, עברה להיות תחת ביג היט למשך ארבע שנים. ב-2013 כאשר החוזה של הלהקה נגמר עם ביג היט, שלושה חברים מבין הארבעה חזרו ל-JYP, והחבר הרביעי Lee Changmin נשאר בביג היט בעקבות השאיפה שלו להתמקד בפעילויות הסולו שלו ובפעילותיו כצמד עם Lee Hyun תחת השם 'Homme'.
בשנת 2010, באנג שי-יוק ערך אודישנים ברחבי המדינה והחבר הראשון בלהקה Bangtan Boys, ראפ-מאנסטר, חתם חוזה עם החברה. שנה לאחר מכן שוגה הצטרף גם כן ללהקה כראפר. ג'ין, ג'יי-הופ,ג'ימין,וי וג'ונג-קוק גם כן לוהקו להיות בקבוצה. הם עשו את הופעת הבכורה שלהם כלהקה ב-2013.
בשנת 2015 Lim Jeong Hee עזבה את החברה לאחר שעבדה בה במשך 10 שנים.